  Анжелика Тихонова корреспондент Туннэ, 16-тӥ оштолэзе, Дэри черкогуртын нырысетӥ удмурт нылкышно кылбурчилы, син эмъясьлы Ашальчи Окилы (Акилина Векшиналы) сӥзем лыдӟонъёс ортчизы. Со сярысь ивортодэтъя «Удмуртия» агентстволэн корреспондентэзлы «Удмурт Кенеш» огазеяськонлэн тӧроез Татьяна Ишматова вераз. Ужрадэ элькунысьтымы ёросъёсысь, Башкортостанысь, Татарстанысь, Пермь улосысь куноос пыриськизы. Ӧтемын вал эмчиос, кин удмурт калыкен ужа, удмурт кылын вераське, асмылкыдо кылбурчиос но кивалтӥсьёс яке удмурт кылъя дышетӥсьёс. <…> Озьы ик « Удмурт Кенешлэн» ёрос ёзэтъёсыныз кивалтӥсьёс. Оглом ог 100 куноос люкаськизы, Дэри ёросысь адямиосты лыдъятэк Татьяна Ишматова, «Удмурт Кенеш» огазеяськонлэн тӧроез «Ашальчи лыдӟонъёс» туэ нырысьсэ кылбурчиез катэн юнматэм тодэ ваён нунал улсын ортчизы Ужрад кык люкетэн ортчиз. Нырысь ик вань люкаськемъёс куинь секциосъя ужазы. Дышетӥсьёс но кивалтӥсьёс удмурт кылэз дышетон ужпумъёсъя «котырес ӝӧке» пыриськизы. Секциенызы Татьяна Ишматова кивалтӥз. Со тужгес бадӟымез луиз. Татын анализ лэсьтэмын вал, кыӵе шуг-секытъёс кылдо, кыӵе асьмелэн вань луонлыкъёсмы азинтыны удмурт кылэз, кыӵе вормонъёсмы вань ини но мар асьмеос, лично мон, секцилэн котькуд ёзчиез, лэсьтыны кулэ удмурт кылэз азинтон понна аслам интыям, директор интыын-а, дышетӥсь интыын-а, мер ужез быдэсъясь интыын-а, анай интыын-а Татьяна Ишматова, «Удмурт Кенеш» огазеяськонлэн тӧроезКыкетӥяз секцие асмылкыдо кылбурчиос люкаськизы. Соос Ашальчи Окилэн творчествоеныз но ас гожъям чуръёсынызы тодматӥзы. Пумиськонэз кылосбур тодосъя доктор, профессор, «Удмурт Кенеш» огазеяськонлэн вице-президентэз Наталья Кондратьева нуиз. Татьяна Ишматова пусйиз, та вакытэ удмурт кылбурчиослэн быгатонлыкъёссы, кужымзы туж кулэ шуыса. Лыдъян-чотан ужрадъёс азьын асьмелы али вазиськыны кулэ калыкмылы. Бугыртыны кулэ сюлэмъёссэс, позыртыны кулэ лулъёссэс. Соин ик соос но мед асьсэ чуръёссы пыр, творчествозы пыр та юанъёслы саклык висъясалзы. Сыӵе вазиськонэн потӥм Татьяна Ишматова, «Удмурт Кенеш» огазеяськонлэн тӧроезСо сяна, пумиськонэз кылбурчиослы мылкыд сётон, творчествозылэсь кулэлыксэ шӧдон, соосты тодо, лыдӟо шуыса валан сётон понна ортчытӥзы. Татьяна Ишматова азьланяз соослэн ужъёсынызы бичет поттыны но мылкыд вань шуыса шараяз. Куинетӥ секцие удмурт эмчиос но нылкышноос пыриськизы. Соосын «Удмурт нылкышно кенеш» огазеяськонлэн кивалтӥсез Елена Миннигараева ужаз. Секци улсын тазалык но тазалыкез утён удысын удмурт кылэз кутон сярысь ужпумъёсты ӝутӥзы. Та выльгес удыс на ми понна, но сое ӧръяно ёросъёсын, тазалыкен герӟаськем юанъёслы бадӟым саклык висъяны кулэ удмурт калык пӧлын. Удмурт эмчиос но мед валалозы, шӧдозы, удмурт кылзэс поттаны кулэ шуыса. Адямиос лыкто ке, шӧдо ке, со удмурт шуыса, солы анай кылын, удмурт кылын вазиськыны кулэ шуыса Татьяна Ишматова, «Удмурт Кенеш» огазеяськонлэн тӧроез«Удмурт Кенешлэн» тӧроез вераз, та ӧръёс юнме оз кылдэ шуыса. Уго Ашальчи Оки но, кинлы сӥземын та лыдӟонъёс, кылбурчи но эмчи вал. Лыдӟонъёслэн кыкетӥ люкетсы Ашальчи Оки нимо йӧскалык премиен пусъёнлы сӥземын вал. Туэ данъетэз Якшур-Бӧдья ёросысь «Палэзё сӥзьыл» ансамблен кивалтӥсьлы, удмурт азьветлӥсьлы Римма Шкляевалы но Венгриысь Будапешт карысь Этвёш Лоранд нимо университетысь профессорлы Жужанна Шаланкилы сётӥзы. Со сяна, ужрадэ люкаськемъёс понна шулдыр концерт возьматӥзы. Куноосты Дэри ёрослэн тӧроез Константин Русинов, «Удмурт Кенешлэн» тӧроез Татьяна Ишматова, Удмуртиысь йӧскалык политикая министр Лариса Буранова, лулчеберетъя министр Владимир Соловьёв но Кун Кенешысь депутатъёс Пётр Басов но Михаил Лебедев ӟечкылазы.  Тегъёс: Мерлык Лулчеберет Удмуртия УдмуртКенеш Дэри АшальчиОки Удмуртнылкышнокенеш  